CELEX: 62021TN0763
Language: bg
Date: 2021-12-07 00:00:00
Title: Дело T-763/21: Жалба, подадена на 7 декември 2021 г. — SE/Комисия

14.2.2022   
            
            
               BG
            
            
               Официален вестник на Европейския съюз
            
            
               C 73/50
            
         
      Жалба, подадена на 7 декември 2021 г. — SE/Комисия
      (Дело T-763/21)
      (2022/C 73/63)
      Език на производството: английски
      
         Страни
      
      
         Жалбоподател: SE (представители: L. Levi и A. Blot, адвокати)
      
         Ответник: Европейска комисия
      
         Искания
      
      Жалбоподателят моли Общия съд:
      
                  —
               
               
                  да отмени решението от 23 април 2021 г. за отхвърляне на кандидатурата на жалбоподателя по Програмата за млади специалисти (Junior Professional Pilot program, наричана по-нататък „Програмата JPP“),
               
            
                  —
               
               
                  доколкото е необходимо, да отмени решението от 27 август 2021 г., с което се отхвърля жалбата на жалбоподателя от 27 април 2021 г.,
               
            
                  —
               
               
                  да му присъди обезщетение в определения в настоящата жалба размер за претърпените от него имуществени вреди, произтичащи от загубата на възможност да бъде прекласиран като срочно нает служител (AD 5), считано от 1 октомври 2021 г.,
               
            
                  —
               
               
                  да му присъди обезщетение в определения в настоящата жалба размер за претърпените от него имуществени вреди, произтичащи от загубата на възможност да стане длъжностно лице въз основа на участие във вътрешни конкурси, запазени за срочно наети служители от функционална група AD,
               
            
                  —
               
               
                  да осъди ответника да заплати всички разноски.
               
            
         Основания и основни доводи
      
      Жалбоподателят изтъква три основания в подкрепа на жалбата.
      
                  1.
               
               
                  Първо основание: дискриминация, основана на възраст, в нарушение на член 21, параграф 1 от Хартата на основните права на Европейския съюз, на член 1г от Правилника за длъжностните лица и на член 10, параграф 1 от Условията за работа на другите служители.
               
            
                  2.
               
               
                  Второ основание: злоупотреба с власт и/или липса на компетентност.
               
            
                  3.
               
               
                  Трето основание: поканата за заявяване на интерес е незаконосъобразна.